РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/485-21

19. новембар 2021. године

Б е о г р а д

З А П И С Н И К

30. СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 19. НОВЕМБРА 2021. ГОДИНЕ

 Седница је почела у 12,00 часова.

 Седницом је председавала Сандра Божић, председик Одбора.

 Седници су присуствовали: Вук Мирчетић, проф. др Марко Атлагић, Јован Колунџија, Александар Чортић, Милош Терзић, Милица Обрадовић, Снежана Пауновић, Дуња Симоновић Братић, Розалија Екрес и Жељко Томић, чланови Одбора.

 Седници су присуствовали: Ивана Поповић (Сандра Божић), Ана Миљанић (Лав Григорије Пајкић), оран Томић (мр Јадранка Јовановић), Јелена Михаиловић (Снежана Пауновић), заменици чланови Одбора.

 Седници нису присуствовали: Небојша Бакарец, Милена Поповић и Мира Петровић, Наташа Михаиловић Вацић, као ни њихови заменици.

 Поред чланова Одбора, седници су присуствовали Раде Војновић, посебни саветник министра културе и информисања, Снежана Стопа Стајић, начелник Одељења за економско-финансијске послове и Ела Ки Симић, виши саветник у Министарству финансија.

На предлог председавајућег, чланови Одбора су, једногласно (12 за) усвојили следећи

Д н е в н и р е д

1. Разматрање Предлога закона о буџету Републике Србије за 2022. годину, Раздео 29 - Министарство културе и информисања, који је поднела Влада, у начелу.

ПРВА ТАЧКА ДНЕВНОГ РЕДА: Разматрање Предлога закона о буџету Републике Србије за 2022. годину, Раздео 29 – Министарство културе и информисања, који је однела Влада, у начелу.

У уводним напоменама, председник Одбора Сандра Божић, обавестила је чланове Одбора да је Влада, 4. новембра 2021. године, поднела Народној скупштини Предлог закона о буџету Републике Србије за 2022. годину.

Додала је и то да је одредбом члана 173. Пословника прописано да пре претреса на седници Народне скупштине, предлог буџета могу да разматрају одбори Народне скупштине, у складу са својим делокругом, који своје извештаје достављају надлежном одбору.

Известилац одбора има право да образлаже извештај на почетку претреса предлога буџета на седници надлежног одбора.

Пре давања речи представницима министарстава, истакла је да је предвиђено повећање буџета за Министарство културе и информисања у односу 2021. годину 16,23%. To је још један показатељ посвећености Владе Републике Србије, у унапређењу области културе и информисања.

 Раде Војновић, посебни саветник министра културе и информисања, пре свега је похвалио конструктивне разговоре и сарадњу Министарства културе и информисања и Министарства финансија, везано за иницијалне цифре које су добили за буџет и истакао велико задовољство за одобрена средства.

У даљем излагању, образложио је Предлог закона о буџету за раздео 29 - Министарство културе и информисања за 2022. годину, истакавши да укупан буџет за исти износи 14,770,854,000 динара, док је за ставку 01 - општи приходи и примања буџета опредељено 13,741,160,000 динара, што је у односу на Закон о буџету за 2021. годину већи за 15,50%.

Такође, потврдио је промену у смислу предвиђеног повећања средстава за 2022. годину у односу на иницијални буџет из 2021. године за 16,23%, што представља повећање у апсолутном износу преко 2 милијарде динара.

 У вези са истим, навео је повећања у следећим секторима која припадају Министарству културе и информисања:

- Сектор за културно наслеђе износи око 4,750.000.000 динара, повећање од 6,78%;

- Сектор за савремено стваралаштво и креативну индустрију износи око 6.300.000.000 динара, повећање од 28,18%;

- Сектор за међународну сарадњу и европске интеграције у области културе износи око 753.000.000 динара, повећање 16,82% и

- Сектор за информисање и медије износи око 1,450.000.000 динара, повећање од 0,12%.

 У даљем излагању, истакао је најзначајнија повећања у односу на текућу годину а која се односе на финансирање које се тиче делатности заштите Библиотеке Српске патријаршије, Музеја и Архива Српске православне цркве.

Такође, предвиђено је значајно повећање средстава за подршку развоју музичког, односно уметничког стваралаштва, као и за продукцију односно подршку инвеститору који у Србији производи аудиовизуелно дело.

Напоменуо је и то, да је по први пут уведена програмска активност под називом: „Престоница културе Србије“, за коју ће бити опредељена средства у износу од 300.000.000 динара, како би, заједно са сопственим средствима култура града Чачка била знатно унапређена у 2023. години.

 Када су у питању индиректни корисници, напоменуо је да постоји неколико капиталних пројеката. У делу буџета који је опредељен за заштиту културног наслеђа, опредељена средства у износу од 415.000.000 динара, поред раније опредељених 97.000.000 динара, издвојена су за већ постојећи пројекат истраживања заштите и презентације археолошког налазишта, Бело брдо у Винчи.

Неопходно је напоменути да, постоје још два нова капитална пројекта, од којих је један пројекат адаптације и реконструктивне санације објекта и крова Архива Југославије, за који су опредељена укупна средства у износу од око 1,000.000.000 динара, од којих су средства у износу од 200.000.000 динара планирана за наредну годину, а остатак ће бити распоређен у 2023. и 2024. години. За други капитални пројекат конзервације, рестаурације и презентације археолошког налазишта „Царичин град“ у Општини Лебане, опредељена су средства у износу од 367.000.000 динара, од којих су у наредној години предвиђена средства у износу од 102.000.000. динара а остатак је предвиђен у 2023. и 2024. години.

Такође, реализовањем пројекта „Царичин град“ испуњавају се услови за номиновање на листу светске културне баштине, односно ствара се могућност аплицирања у организацији Уједињених нација за образовање, науку и културу „UNESCO“.

Узимајући у обзир финансирање капиталних и нових пројеката, своје излагање је закључио констатацијом да је буџет пре свега развојни. Такође, опредељеним средствима начињени су значајни помаци, како у погледу финансирања тако и у погледу даљег развоја културе у Републици Србији.

Сандра Божић, сагласила се са његовим излагањем, сложивши се да је буџет развојни и истакла је посебно задовољство јер, опредељеним средствима буџета, Србија између осталог, враћа и епитет филмске државе.

Није било дискусије.

 Одбор је, једногласно (13 за), одлучио да предложи Одбору за финансије, републички буџет и контролу трошења јавних средстава да прихвати у начелу Предлог закона о буџету Републике Србије за 2022. годину, Раздео 29 - Министарство културе и информисања.

Одбор је, једногласно (13 за), за известиоца Одбора на седници Одбора за финансије, републички буџет и контролу трошења јавних средстава, одредио Милоша Терзића, члана Одбора.

 Седница је завршена у 12,25.

СЕКРЕТАР ПРЕДСЕДНИК

 Дана Гак Сандра Божић